CELEX: 62009TN0409
Language: mt
Date: 2009-10-05 00:00:00
Title: Kawża T-409/09: Rikors ippreżentat fil- 5 ta’ Ottubru 2009 — Evropaïki Dynamiki vs Il-Kummissjoni

16.1.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 11/27
            
         Rikors ippreżentat fil-5 ta’ Ottubru 2009 — Evropaïki Dynamiki vs Il-Kummissjoni
   (Kawża T-409/09)
   2010/C 11/54
   Lingwa tal-kawża: L-Ingliż
   
      Partijiet
   
   
      Rikorrenti: Evropaïki Dynamiki — Proigmena Systimata Tilepikoinonion Pliroforikis kai Tilematikis AE (Ateni, il-Greċja) (rappreżentanti: N. Korogiannakis u M. Dermitzakis, avukati)
   
      Konvenuta: Il-Kummissjoni tal-Komunitajiet Ewropej
   
      Talbiet tar-rikorrenti
   
   
               —
            
            
               tordna lill-Kummissjoni tħallas lir-rikorrenti l-ammont ta’ EUR 2 000 000, li jikkorrispondi għall-profitt gross tar-rikorrenti (50 % tal-valur tal-kuntratt);
            
         
               —
            
            
               tordna lill-Kummissjoni tħallas l-ammont ta’ EUR 100 000 li jikkorrispondi għad-dannu subit minħabba l-opportunità mitlufa sabiex il-kuntratt jiġi eżegwit.
            
         
               —
            
            
               tikkundanna lill-Kummissjoni għall-ispejjeż legali u spejjeż oħra inkorsi f’dak li għandu x’jaqsam ma’ dan ir-rikors, anki jekk dan ir-rikors jiġi miċħud.
            
         
      Motivi u argumenti prinċipali
   
   Fil-kawża preżenti, ir-rikorrenti qiegħda tippreżenta rikors għal responsabbiltà mhux kuntrattwali li tirriżulta minn danni li tallega li subiet bħala riżultat tad-Deċiżjoni tal-Kummissjoni, tal-15 ta’ Settembru 2004, li tiċħad l-offerta tar-rikorrenti fil-kuntest ta’ sejħa għal offerti pubblika FISH/2004/02 għall-provvista ta’ servizzi tal-informatika u tal-provvisti relatati mas-sistemi ta’ informazzjoni tad-Direttorat Ġenerali tas-Sajd (1) u li tagħti l-kuntratt lill-kuntrattur magħżul. Fis-sentenza tagħha tal-10 ta’ Settembru 2008 (2) il-Qorti tal-Prim’Istanza kkonstatat li, meta adottat l-imsemmija deċiżjoni, il-Kummissjoni naqset mill-obbligu ta’ motivazzjoni taħt l-Artikolu 100 tar-Regolament Finanzjarju (3) u l-Artikolu 149 tar-Regoli ta’ Implementazzjoni. Il-Qorti tal-Prim’Istanza ma tatx deċiżjoni dwar il-motivi l-oħra mressqa mir-rikorrenti.
   Insostenn tat-talbiet tagħha, ir-rikorrenti ssostni li permezz tas-sentenza msemmija iktar ’il fuq, il-Qorti tal-Prim’Istanza rrikonoxxiet li l-Kumitat ta’ Evalwazzjoni fixkel il-kriterji tal-għoti u l-kriterji tal-għażla u żbalja meta vvaluta l-offerta tar-rikorrenti, filwaqt li ċaħadha b’mod infondat.
   Barra minn hekk, ir-rikorrenti tqajjem irregolaritajiet oħra, fil-proċedura tas-sejħa għal offerti inkwistjoni, li kienu ġew sottomessi fil-Kawża T-465/04 u li ma kinux eżaminati jew diskussi mill-Qorti tal-Prim’Istanza. Ir-rikorrenti ssostni li l-Kummissjoni kisret il-prinċipju ta’ nondiskriminazzjoni u ta’ kompetizzjoni ħielsa, u l-prinċipju ta’ amministrazzjoni tajba u l-obbligu ta’ diliġenza u li wettqet żbalji manifesti ta’ evalwazzjoni. Hija ssostni li f’ċirkustanzi bħal dawn, il-ksur tad-dritt Komunitarju huwa ksur suffiċjentement serju tad-dritt.
   Ir-rikorrenti ssostni li peress li l-Qorti tal-Prim’Istanza annullat id-deċiżjoni tal-Kummissjoni wara li l-kuntratt mogħti abbażi tad-deċiżjoni annullata kien diġà ġie eżegwit fl-intier tiegħu, ir-rikorrenti titlob kumpens għan-nuqqas ta’ għoti tal-imsemmi kuntratt, kif ukoll għal opportunità mitlufa.
   
      (1)  ĠU 2004/S 73-061407
   
      (2)  Sentenza T-465/04,Evropaïki Dynamiki v Il-Kummissjoni, Ġabra p. II- 00154.
   
      (3)  Regolament tal-Kunsill (KE, Euratom) Nru 1605/2002, tal-25 ta’ Ġunju 2002, rigward ir-Regolament Finanazjarju applikabbli għall-baġit ġenerali tal-Komunitajiet Ewropej (ĠU 2002 L 248, p. 1)